En skoleelev er onsdag eftermiddag kørt på sygehuset i Aalborg med åbent benbrud efter en alvorlig trafikulykke på Rendbækvej syd for Saltum. Ulykken skete klokken 14.25, da skoleeleven – en 9-årig pige – var blevet sat af skolebussen ud for sin adresse sammen med sin bror og en veninde. Da de tre børn gik over vejen bag bussen, kom en modkørende bil kørende med cirka 50 kilometer i timen og ramte den 9-årige pige. - Hun pådrog sig et åbent benbrud og blev kørt med ambulance til sygehuset, siger Karsten Højrup Kristensen, der er vagtchef ved Nordjyllands Politi. De to andre børn kom ikke til skade, og veninden blev efterfølgende hentet af sine forældre. Det var chaufføren i bilen, der ringede 112. Vedkommende var ikke påvirket af spiritus, og politiet betragter lige nu hændelsen som et uheld. De pårørende er underrettet.

Opsummering:
En 9-årig pige blev ramt af en bil, da hun sammen med to jævnaldrende var på vej over Rendbækvej ved Saltum.